Stevns Klint Experience
Stevns Klint Experience er et oplevelsescenter og formidlingssted for Stevns Klint. Bygningen, som huser oplevelsescentret, er tegnet af Praksis Arkitekter og bygget ind i en skråning i Boesdal kalkbrud. Den har et areal på 1.500 m2, hvoraf udstillingsrummet udgør de 520 m2.
Oplevelsescentret skal formidle fortællingen om den femte masseuddøen, som fandt sted på overgangen fra Kridt til Palæogen for ca. 66 millioner år siden. Overgangen ses tydeligt i Stevns Klint i form af Fiskeleret, som markerer grænsen mellem Skrivekridtet fra Kridt og den overliggende Bryozokalk fra Palæogen. Det er også baggrunden for udpegningen af Stevns Klint som UNESCO Verdensarv.
Udstillingerne omfatter bl.a. digitale spil, meteoritter, et dinosaurskelet og andre fossiler samt en 34 tons tung kalkblok fra Sigerslev Kridtbrud.
Oplevelsescenteret åbnede i oktober 2022.